次韻稼隠告歸
作者：方一夔
朝代：宋

paragraphs: 我觀大瀛海，天水二清廓。
誰麾海若來，樂鬭萬蛟鰐。
風濤拍屯門，潰作無底壑。
鬐鬛豎旂旛，牙角利椎鑿。
血人不肯吐，安得留殘啄。
茫茫泝雲槎，日夜失棲泊。
歸塗三月糧，囊底餘圭勺。
平生崒嵂氣，磨淬去隅角。
案空螢已乾，匣閉龍不躍。
故衣粘蜃氣，未洗瘴霧惡。
爾來出白雲，奔走亂車鐸。
有來證奇字，時扣草玄閣。
高碁固饒人，欲學苦無脚。
惟君桑梓英，遇合長落落。
申旦首胥溪，險韻當離酌。
勿爲松菊挽，來占秋堂幕。